Diari Oficial de la Generalitat Valenciana


Sumari del DOGV 4986, del 15-04-2005 (2005/3681)

ORDE de 22 de març de 2005, del conseller de Justícia i Administracions Públiques, per la qual es reconeix el dret a determinades indemnitzacions als funcionaris de carrera que van superar les proves selectives d'accés al grup B, sector administració especial, enginyers tècnics agrícoles, convocatòries 23/99 i 24/99, i s'estableix el procediment per al seu cobrament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2005/3681


Data del document
:   22-03-2005

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * administració regional
    * funcionari
    * indemnització
    * enginyer
    * concurs administratiu

ORDE de 22 de març de 2005, del conseller de Justícia i Administracions Públiques, per la qual es reconeix el dret a determinades indemnitzacions als funcionaris de carrera que van superar les proves selectives d'accés al grup B, sector administració especial, enginyers tècnics agrícoles, convocatòries 23/99 i 24/99, i s'estableix el procediment per al seu cobrament. [2005/X3681]
  
Mitjançant les ordes de 26 de juliol de 2001 (DOGV núm. 4.056, de 02.08.2001), la Conselleria de Justícia i Administracions Públiques va convocar proves selectives d'accés al grup B, sector administració especial, enginyers tècnics agrícoles, corresponents a l'oferta d'ocupació pública de 1999, de la Generalitat Valenciana, torns lliure i promoció interna, convocatòries 23/99 i 24/99, respectivament.
  
Per resolucions de 14 de gener de 2004, del conseller de Justícia i Administracions Públiques, es van publicar les puntuacions finals dels aspirants que van superar les proves selectives de les convocatòries de referència (DOGV núm. 4677, de 26.01.2004).
  
Finalitzats els processos de selecció, haurien d'haver-se realitzat els nomenaments de funcionaris de carrera a favor dels qui els van superar, de conformitat amb el que estableix l'article 9.1 del Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, del Consell de la Generalitat (DOGV núm. 2367, de 30.11.95). No obstant això, fins a la data 14 d'octubre de 2004, en què va ser publicada la Resolució de la Conselleria de Justícia i Administracions Públiques del dia 5 del mateix mes i any, no van ser nomenats funcionaris de carrera. I tenint en compte, per tant, que per distintes causes no va ser possible realitzar el nomenament abans del dia 27 de juliol de 2004, data en què va finalitzar el termini de sis mesos que determina l'article 9.1.b) de l'esmentada Llei, ha d'establir-se la retroacció dels pertinents efectes, amb el dret a les indemnitzacions corresponents. Sense perjudici d'això, l'esmentada retroacció ha d'anar acompanyada de les oportunes cauteles, perquè no tots els fets i situacions generades en l'espai de temps transcorregut fins a la data són susceptibles de revisió.
  
Per això, vista la Resolució de 5 d'octubre de 2004, de la Direcció General d'Administració Autonòmica (DOGV núm. 4862, de 14.10.2004), per la qual s'adjudiquen destinacions als aspirants que han superat les proves selectives citades, obtingudes en el Concurs previst en l'article 9.1 de la Llei de la Funció Pública Valenciana i fent ús de la competència que m'atribueix l'article 27.1.j) de l'esmentada llei,
  
ORDENE
  
Primer
  
Es reconeix als funcionaris nomenats, mitjançant una Resolució de 5 d'octubre de 2004 (DOGV núm. 4.862, de 14.10.2004), com a situació jurídica individualitzada i de conformitat amb l'article 9.1.b del Text Refós de la Llei de Funció Pública Valenciana, el dret a haver sigut nomenats sis mesos després d'haver finalitzat el procés pel qual van ser seleccionats, amb els efectes econòmics que se'n deriven.
  
Segon
  
En tot el que siguen favorables a les persones interessades, es considerarà que els efectes derivats de les preses de possessió efectuades en data 21 d'octubre de 2004 fins a, si és possible, el dia 22 de novembre de 2004, es retrotrauen al dia 27 de juliol del mateix exercici, sense que això comporte la revisió d'actes, resolucions o situacions jurídiques emparades per la legalitat vigent, o l'adopció de resolucions de contingut impossible.
  
Tercer
  
Els funcionaris així nomenats tindran dret que l'administració els indemnitze per les remuneracions deixades de percebre, si fa el cas, des del dia 27 de juliol de 2004 fins al 21 d'octubre del mateix any, i s'entendrà que aquest rescabalament es limitarà a la diferència que resulte entre els salaris realment percebuts per treball per compte d'altri o propi, i les retribucions corresponents al lloc en què van haver de prendre possessió, d'acord amb l'adjudicació de destinacions operada per l'esmentada Resolució de 5 d'octubre de 2004. La indemnització serà feta efectiva per l'administració mitjançant el procediment que es determina en el següent article.
  
Quart
  
Per a l'efectiva indemnització de les retribucions deixades de percebre pels funcionaris de carrera, esmentats en els articles precedents, s'haurà de seguir el procediment següent:
  
1) La persona interessada sol·licitarà per escrit el pagament de les retribucions del lloc de treball obtingut en el Concurs, no abonades durant el període de què es tracte, i quantificar l'import que estime que li correspon percebre.
  
2) La sol·licitud ha de dirigir-se i presentar-se davant la sotssecretaria del departament o a la direcció de l'organisme on haja obtingut destinació inicial o en el que es trobe prestant serveis actualment, en el cas d'haver-se produït algun canvi de destinació posterior. Amb la sol·licitud haurà d'aportar els documents que acrediten fefaentment que, durant el període objecte de la reclamació de les retribucions no percebudes, la persona interessada no ha obtingut ingressos en concepte de salaris o retribucions per treball personal. O bé, en cas d'haver-los percebut, que aquests han sigut inferiors als que hauria d'haver de cobrar si se l'haguera nomenat funcionari de carrera, dins del termini dels sis mesos legalment establit, amb destinació en el mateix lloc obtingut mitjançant l'esmentada Resolució de 5 d'octubre de 2004.
  
3) La Sotssecretaria del departament o la direcció de l'organisme corresponent a la destinació del reclamant, dictarà la resolució que hi escaiga; sense perjuí que sol·licite tots els antecedents i informes que estime convenient. El termini màxim per a resoldre i notificar és de sis mesos, a comptar de l'entrada de la sol·licitud en el registre de l'òrgan competent per a resoldre.
  
Cinqué
  
Així mateix, aquells del col·lectiu referit que hagen prestat serveis com a funcionaris interins d'urgència de la Generalitat Valenciana, tindran dret que l'administració els indemnitze pel concepte desocupació, detret de les respectives nòmines percebudes, si fa el cas, durant el període comprés entre el dia 27 de juliol de 2004 fins al 21 d'octubre del mateix any, en la part proporcional corresponent. Per al seu efectiu cobrament s'haurà de dirigir l'oportuna sol·licitud, i quantificar l'import que s'estime que procedeix percebre i còpia de les nòmines de referència, a la Sotssecretaria del departament o a la direcció de l'organisme on haja obtingut destinació inicial o en el que es trobe prestant serveis actualment, en el cas d'haver-se produït algun canvi de destinació posterior.
  
Sisé
  
Contra la present orde, que és definitiva en via administrativa, les persones interessades podran interposar un dels recursos següents:
  
a) El de reposició, amb caràcter potestatiu, davant el mateix òrgan que l'ha dictada, en el termini d'un mes;
  
b) El contenciós administratiu, davant la Sala corresponent del Tribunal Superior de Justícia de la Comunitat Valenciana, en el termini de dos mesos, sempre que no s'haja interposat el potestatiu de reposició abans esmentat. En ambdós supòsits, els respectius terminis es comptaran a partir de l'endemà de la publicació d'aquesta orde en el Diari Oficial de la Generalitat Valenciana.
  
Els recursos contenciosos administratius que s'interposen contra la present orde seran anunciats en el Diari Oficial de la Generalitat Valenciana, als efectes de citació.
  
DISPOSICIÓ FINAL
  
La present orde produirà efectes a partir del dia de la publicació en el Diari Oficial de la Generalitat Valenciana.
  
València, 22 de març de 2005
  
El conseller de Justícia i Administracions Públiques,